Ladinie: tes provinciâls trentinis, confermât il conseîr de UAL
Lis elezions provinciâls in Trentin a àn confermât ae presidence Lorenzo Dellai (centri çampe) cul 56,99% des preferencis. Il so aversari principâl, Sergio Divina (centri diestre), al à vût invezit di fermâsi al 36,5%. In corse pe presidence a jerin ancje altris cuatri candidâts, ma gjavât Nerio Giovanazzi (poiât di dôs listis civichis), nissun al à passât il 2%. In Consei, dongje di Giovanazzi e Divina, a son stâts elets: intal centri çampe, 8 conseîrs dal PD, 6 de UpT, 3 dal Partît Autonomist Trentin Tirolês, e un parom dai Verts, de liste Di Pietro e de Union Autonomiste Ladine; e tal centri diestre, 6 conseîrs de Leghe Nord, 5 dal PdL e un de liste civiche Divina. Il partît che al è cressût di plui rispiet aes elezions dal 2003 al è chel de Leghe Nord, che e je passade dal 6,12% al 14,07. Par chel che al rivuarde lis comunitâts gjermanichis dal Trentin, inte aree dai mochens si à vude une tindince a votâ massime par UpT e PATT, invezit tra i cimbris i partîts plui votâts a son stâts PD e PATT. Te circoscrizion ladine, che e à dirit a elei un conseîr, si à vude la conferme di Luigi Chiocchetti, de Union Autonomiste Ladine. Chest colp, contrari dal 2003, a jerin dôs lis listis ladinis che si confrontavin: dongje de UAL leade al centri çampe, di fat, si veve ancje la liste Fassa, aleade cul centri diestre. Dentri de circoscrizion, la prime e à cjapât il 54,03% des preferencis (1,17% a nivel provinciâl) e la seconde il 26,63% (0,61% a nivel provinciâl). Tra lis novitâts di chestis elezions, si à vût ancje un spazi informatîf par ladin cu la forme de web tv par inzornâ in direte sui risultâts eletorâi. Un servizi, a disin i responsabii dal servizi provinciâl pe promozion des minorancis linguistichis, che al à vût une buine rispueste di public.
Font: Provincie di Trent, 10-12/11/08
fur_Latn fur_Latn fur_Latn